**Fluturi albaștri**

*Stefania Petrov*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Alaiuri de fluturi albaștri

Urzesc pe cer nemărginirea,

O înfiripă în perechi de aștri,

Să lumineze calea și iubirea.

În lutul iubirilor stelare

Și-au așezat fluturii izvorul,

Prin clipe nesupuse de visare

Frământă rătăcirea și zborul,

.

Roiesc în sensuri nesfârșite,

Spre clipe efemere sau eterne,

Prin stele prea devreme răsărite,

Clepsidra cu fluturi se cerne.

Pe aripi sinilii din praf de cer

Coboară roua iubirilor noastre,

Căci fluturii niciodată nu pier

Ci se prefac în picături albastre.